Procurorii anticorupţie au sigilat birourile clubului arădean care, de curând, a ratat promovarea în Liga 1 după ce a pierdut barajul cu ACS Poli Timişoara (2-5 la general) şi au început să caute documente. La întrebările procurorilor au răspuns Codru Grădinariu şi Florian Voinea, directorul general, respectiv preşedintele din acte ai clubului UTA Bătrâna Doamnă.

Sursele Liga2.ro spun că ar fi vorba despre o plângere făcută de oficialii clubului Sepsi Sfântu Gheorghe la adresa omologilor de la UTA, după ce aceştia din urmă i-ar fi contactat pe conducătorii echipei Foresta Suceava pentru a-i motiva înaintea partidei de pe teren propriu cu formaţia covăsneană.

Cei de la UTA i-ar fi contactat pe cei de la Foresta Suceava atunci când au făcut deplasarea la Mogoşoaia, pentru meciul cu CS Afumaţi, şi în care FRF a ajutat cu cazarea Forestei la baza sportivă de lângă Bucureşti. În etapa următoare, pe 20 mai, Foresta a jucat cu Sepsi OSK Sf. Gheorghe şi a pierdut destul de greu, în ciuda scorului înregistrat în final (2-4).

Sepsi Sf. Gheorghe şi UTA Bătrâna Doamnă s-au luptat până în penultima etapă a sezonului din Liga 2 pentru poziţia secundă din clasament, care asigura promovarea directă în primul eşalon.